Dette er Drillos nøkler til seier i kveld
- Det har sett bra ut, sånn jeg ser det. De er tente og klare for kamp, lover Drillo om egne spillere før kveldens meget viktige VM-kvalifiseringskamp mot Albania på Ullevaal. Norge trenger en seier for å henge med i kampen mot Sveits om gruppeseieren som betyr spill i Rio de Janeiro og Brasil i 2014. - Jeg blir overrasket hvis vi spiller en skikkelig dårlig kamp. Det skinner tydelig gjennom på trening og ikke minst på spillermøtene at de er tente, sier Drillo. Han har sett Albania i flere kamper, og det samme har både assistent Ola By Rise og «spion» Bjørn Hansen. - Normalt skal vi slå Albania hjemme. Alt annet vil være en gedigen skuffelse, uten at jeg sier at det er et dårlig lag. De har imponert meg, men ikke mer enn at de skal slås. - Kan du peke på det du mener er nøklene til seier? - Det vi har snakket mest om er høyt balltempo. Det skal gå hurtig fremover, så vi kommer til å miste ballen mer enn vanlig. Men vi skal være gode på gjenvinning. - Så må vi naturligvis være oppmerksomme på kontringene deres, men den sjansen må vi ta. Og dødball blir også viktig. Jeg regner med at vi er noe sterkere enn dem der, sier Drillo til VG. Joshua King er tilbake i landslagstroppen etter skade, og er klar for å spille. Men unggutten «vraker» seg selv fra startoppstillingen. På spørsmål om han helst vil starte eller komme inn fra benken, slik han har gjort med suksess i flere av de foregående landskampene han har spilt, svarer han det siste. - For å kunne løpe fra slitne motspillere? - Det har ikke noe å si. Jeg kan godt komme inn når de er friske også, sier King til VG. - Du løper fra dem uansett? - Ja, sier han med et smil. Norge starter slik mot Albania i kveld (4-5-1): Rune A. Jarstein - Tom Høgli, Brede Hangeland, Vegard Forren, John Arne Riise - Alexander Søderlund, Markus Henriksen, Håvard Nordtveit, Ruben Yttergård Jenssen, Tarik Elyounoussi - Mohammed Abdellaoue.
Egil «Drillo» Olsen (70) varsler om et heltent norsk landslag før kveldens kamp. Han mener Albania bør slås.